
Az incelek vizsgálata önértékelésük, nőkkel kapcsolatos attitűdjük és felnőtt kötődési típusuk tükrében

Kulcsszavak: ambivalens szexizmus; felnőtt kötődés; incel; internalizált nőgyűlölet; önértékelés
A szexizmus régóta kutatott terület és többféle megjelenési formáját azonosították, mint
például az ambivalens szexizmus, a modern szexizmus és az internalizált nőgyűlölet. Az elmúlt
években prominens szereplői lettek mind a közéletnek, mind a tudományos életnek az incelek,
akik többek közt szélsőséges szexizmusukról ismeretesek. A magányos, szociálisan és
szexuálisan sikertelen és frusztrált férfiak az internet elterjedésével találtak egymásra és
kezdtek el közösséget alkotni. Az incelekre nagy mértékű szexizmuson és nőgyűlöleten kívül
önértékelési problémák és társas izoláció jellemző. Az elmúlt években több példa is volt incelek
által elkövetett tömeggyilkosságokra, melyet szexuális kielégületlenségük, az elutasítás
fájdalma és a nők gyűlölete szított. A jelenség így nagy figyelmet érdemel, és habár igen
újkeletűnek mondható, ennek ellenére az elmúlt években több kutatás és szakirodalom is
napvilágot látott, ezek közül azonban egy sem magyar mintán készült. Kutatásomban a magyar
inceleket vizsgálom szexista és nőgyűlölő hiedelmeik, önértékelésük és felnőtt kötődési
típusuk tükrében. Szignifikáns kapcsolat áll fenn az incel identitással való azonosulás és az
ellenséges szexizmus, az internalizált nőgyűlölet, illetve mind a szorongó, mind pedig az
elkerülő felnőtt kötődéssel kapcsolatban. Az incel identitás és az önértékelés között is
szignifikáns negatív kapcsolatot sikerült feltárni, mely egyben prediktor változóként is
azonosításra került az internalizált nőgyűlölettel együtt. A szorongó kötődés kivételével
minden változó tekintetében különbség fedezhető fel az incelek és a nem-incelek csoportja
között.



